b'\n_START_ARTICLE_\nVokis\xc3\xb5it\n_START_PARAGRAPH_\nVokis\xc3\xb5it on spordiala, mille l\xc3\xb5i Saksamaa telesaatejuht Stefan Raab. Hiina vokkpanne on kohandatud nii, et nendega saaks v\xc3\xb5istelda bobikelguradadel. V\xc3\xb5istelda saab nii \xc3\xbcksi kui ka neljaliikmelises v\xc3\xb5istkonnas, viimasel juhul kasutatakse nelja vokki.\n_START_SECTION_\nAjalugu\n_START_PARAGRAPH_\nVokis\xc3\xb5idu jaoks saadi inspiratsiooni kihlveost Saksamaa telesaates "Wetten, dass..?". 2003. aasta novembris toimusid Saksamaal Winterbergis esimesed vokis\xc3\xb5idu maailmameistriv\xc3\xb5istlused. Suure edu t\xc3\xb5ttu toimusid uued v\xc3\xb5istlused 4. m\xc3\xa4rtsil 2004 Innsbruckis. Enamasti v\xc3\xb5tavad v\xc3\xb5istlustest osa b-klassi muusikud, artistid, n\xc3\xa4itlejad ja saatejuhid, ent on olnud ka professionaalseid talisportlasi, n\xc3\xa4iteks kolmekordne ol\xc3\xbcmpiav\xc3\xb5itja bobikelgutaja Georg Hackl ja Jamaica bobikelgutiim. Kolmandat korda toimusid maailmameistriv\xc3\xb5istlused 5. m\xc3\xa4rtsil 2005 Winterbergis. Erinevalt eelmistest v\xc3\xb5istlustest s\xc3\xb5ideti seal kaks s\xc3\xb5itu, millest v\xc3\xb5tsid osa k\xc3\xb5ik v\xc3\xb5istlejad. M\xc3\xb5lema s\xc3\xb5idu tulemused liideti. Hiljem lisati ka kvalifikatsioonivoor, kus v\xc3\xb5istleja pidi h\xc3\xbcppama m\xc3\xa4est alla, ning sellega m\xc3\xa4\xc3\xa4rati stardij\xc3\xa4rjekord. Spordiala on muutunud j\xc3\xa4rjest professionaalsemaks.\n_START_SECTION_\nVarustus\n_START_PARAGRAPH_\nEnamasti kasutatakse tavalisi \xc3\xbcmara p\xc3\xb5hjaga Hiina panne, mis on imporditud otse Hiinast. Ainus muudatus on, et p\xc3\xb5hi on tugevdatud epoks\xc3\xbcliimist t\xc3\xa4itega ja voki servad on vigastuste v\xc3\xa4ltimiseks kaetud pol\xc3\xbcuretaanist vahuga. Nelja inimese vokikelgul on kaks paari vokkpanne, m\xc3\xb5lemat hoiab koos \xc3\xbcmar raam. Kaks vokipaari \xc3\xbchendatakse sidudes. Kuna spordiala on suhteliselt ohtlik, kannavad osalejad rasket kaitsevarustust, mis sarnaneb j\xc3\xa4\xc3\xa4hokivarustusega. V\xc3\xa4hendamaks h\xc3\xb5\xc3\xb5rdumist ja vigastuste ohtu, kannavad sportlased talla all kulpe._NEWLINE_Tulemuste parandamiseks kuumutatakse voki p\xc3\xb5hja enne s\xc3\xb5itu leeklambiga._NEWLINE_Rahvusvaheline vokis\xc3\xb5it toimub kord aastas vokis\xc3\xb5idu maailmameistriv\xc3\xb5istluste raames. V\xc3\xb5istlust kannab \xc3\xbcle Saksa telekanal Pro7. Varem on telekanal seda \xc3\xbcle kandnud kui spordiv\xc3\xb5istlust, ent n\xc3\xbc\xc3\xbcd on see Stefan Raabi saate "TV Total" \xc3\xbcks osa.'